Folketing
1998-12-16

Parlamentet skal handle korrekt, sagde hr. Thor Pedersen. Jamen det synes jeg da var et interessant synspunkt. Den Sociale Pensionsfond blev i sin tid indført som en ekstraskat med det formål, at landets pensionister skulle have en tillægspension. Det løfte er for længst brudt. Det er dampet af, helt væk. Så har hr. Thor Pedersen i sidste fase højt og helligt i flere omgange lovet, at man ikke ville røre ved Den Sociale Pensionsfond, uden at det blev til gavn for pensionisterne og andre svage grupper. Det er også helt glemt. Er det parlamentarisk korrekt? Er det ikke korrekt, at det, man lover, holder man? Og hvis man så ikke holder det alligevel, at man så i hvert fald indrømmer, at man ikke holder sit løfte? Er det ikke parlamentarisk korrrekt i det mindste at holde sine løfter eller sige: Beklager, jeg holder dem ikke alligevel? Der gennemføres i øjeblikket besparelser, uanset hvad hr. Thor Pedersen siger, som rammer ca. 200.000 af landets nuværende pensionister. De betaler, de rammes af besparelser, og hvem får pengene? Alle pengene går ubeskåret til landets erhvervsliv i form af skattelettelser til aktionærerne, til virksomhederne, som i forvejen har enorme overskud.